**NYÍLT PÁLYÁZATI FELHÍVÁS**

**A Belügyminisztérium Gazdasági Helyettes Államtitkársága**

**nyílt pályázatot hirdet**

**a belügyi szervek saját vagyonkezelésében lévő ingatlanokon történő**

**„üzemeltetési költségcsökkentést eredményező energetikai fejlesztések**

**pénzügyi támogatására”**

**PÁLYÁZAT KÓDJA: BM/ 18165 /2016.**

**1.  A pályázat célja**

Olyan beruházások, rekonstrukciók, átalakítások stb. egyszeri, visszatérítendő támogatása, amelyek az ingatlanok üzemfenntartási költségeit **energetikai fejlesztés** révén képesek hatékonyan csökkenteni, biztosítják az energiahordozókkal való takarékosabb gazdálkodást, és elősegítik a veszteségek mérséklését, például:

- fajlagos energiaigény csökkentés (fűtőberendezések energetikai korszerűsítése jobb hatásfokú, szabályozható készülékek beépítésével, stb.);

-  hőveszteségek utólagos hőszigeteléssel történő csökkentése (külső határoló szerkezetek utólagos szigetelésével, nyílászáró cseréjével, stb.);

-  villamosenergia-felhasználás mérséklése (kül- és beltéri világítási rendszerek korszerűsítésével, stb.);

- megújuló energiahordozók alkalmazása (napelem, napkollektor, hőszivattyú, stb.);.

- vízhasználat megtakarítás (szürkevíz, stb.).

**2.  A pályázaton résztvevők köre**

A pályázaton az **Belügyminisztérium irányítása alatt álló költségvetési szervek** közül azok vehetnek részt, melyek a **saját vagyonkezelésükben levő ingatlanon** kívánnak energetikai fejlesztést megvalósítani és a fejlesztés megvalósításához szükséges pénzösszeg **legalább 20%-át saját forrásból** **fedezni tudják (pályázó)**. A Belügyminisztérium (továbbiakban: „**Támogató**”) felhívja a figyelmet, hogy a nyertes pályázónak a költségvetési támogatás felhasználásáról készült beszámoló keretében a saját forrással is el kell számolni.

**3.   Pályázati feltételek**

Pályázni olyan műszakilag megvalósítható témával lehet, amely a korszerűség követelményeit kielégíti, megfelel az energetikai, a biztonságtechnikai és környezetvédelmi előírásoknak, legkésőbb **2017. december 15-éig megvalósítható** és a ráfordításhoz nyújtott **támogatás összege 6 éven belül visszatérítésre kerül.** A várható megtakarítást számítással szükséges kimutatni.

A támogatás egyéb (pl. európai uniós forrásból támogatott) pályázat részeként, vagy forrásaként nem vehető igénybe.

Egy költségvetési szerv **több pályázatot is benyújthat.**

A pályázó szerv pályázaton való részvételének feltétele, hogy az előző években megkötött támogatási szerződés(ei)ben foglaltaknak megfelelően a megvalósított fejlesztés(ei)ről szóló szakmai és pénzügyi beszámolási, esetleges visszafizetési kötelezettségének eleget tett.

Egy évre kizárásra kerül a pályázatból az a pályázó, aki az előző évben pályázott, nyert, ugyanakkor a neki felróható okból nem valósította meg a fejlesztését.

**4.  A pályázat benyújtása, forrása, értékelése**

**A pályázati dokumentációt** jelen pályázati felhívás kitöltött mellékleteivel (Adatlap 1-2 rész) együtt **elektronikusan** a Robotzsaru elektronikus iratkezelő rendszeren **kell benyújtani** a BM Műszaki Főosztály részére .

**A pályázat benyújtási határideje: 2017. február 6.**

Az elbírálás során **elérhető maximális pontszám: 200 pont**

**A rendelkezésre álló forrás:** 2016. évben befolyt törlesztő részletekből és a korábbi pályázatokból nyújtott fel nem használt támogatások visszafizetéseiből származó bevétel és a a Magyarország 2017. évi központi költségvetéséről szóló 2016. évi XC. törvény 1. melléklet, XIV. Belügyminisztérium fejezet, 20. fejezeti kezelésű előirányzatok cím, 1. Ágazati célfeladatok alcím, 2. jogcímcsoport Energia-racionalizálás megnevezésű előirányzatból (ÁHT azonosító: 237778) származó 2017. évi bevétel, **összesen 150 308 276,- Ft,** mely pályázati keretösszeg a pályázati döntés napján rendelkezésre álló befolyt bevételekkel emelkedik. A pályázati keretösszeg abban az esetben, amennyiben a pályázati döntés napjáig nem folyik be valamennyi, a 2017. I. félévére (február 25.) vonatkozó törlesztő részlet, a be nem folyt bevétel összegével csökken.

**Értékelési szempontok, fontossági sorrendben:**

-  a visszatérítés vállalt ideje (az elérhető pontszám 25%-a),

(A visszatérítés időtartama nem lehet hosszabb a pályázatban kimutatott megtérülési időnél, de maximum 6 év, minimális összege pedig a támogatás 1/6-a, de legalább 1,0 M Ft/év, azaz min. 500 E Ft/félév. Az I. félévi törlesztés február 25-i, a II. félévi törlesztés augusztus 25-i dátumot jelent.)

- a saját forrás %-os aránya (az elérhető pontszám 25%-a),

(a minimális 20 % saját forrás biztosítása kötelező, az ettől magasabb mérték kerül pontozásra)

-  az energia-megtakarítás, illetve üzemeltetési költségcsökkenés éves összege (az elérhető pontszám 25%-a),

-  a pályázat előkészítettsége (az elérhető pontszám 25%-a).

A pályázatokat a BM Gazdasági Helyettes Államtitkár által felkért szakértőkből álló bizottság bírálja el és tesz javaslatot a támogatások odaítélésére.

Hiánypótlásra lehetőség nincs.

**A költségvetési támogatás odaítéléséről a Gazdasági Helyettes Államtitkár dönt.**

**A pályázat elbírálásának határideje 2017. március 10. Az eredményről a pályázók 15 napon belül írásbeli értesítést kapnak.**

A pályázó jogorvoslat iránti kérelmet nyújthat be a BM Műszaki Főosztály részére (1051 Budapest V., József A. u. 2-4.), ha pályázati eljárásra, a támogatási döntés meghozatalára vonatkozó eljárás véleménye szerint jogszabálysértő. A jogorvoslat iránti kérelem benyújtására a kérelemmel érintett támogatói intézkedés, mulasztás a kérelmet benyújtó tudomására jutásától számított öt napon belül írásban van lehetőség. A Támogató a benyújtott kérelmet annak beérkezésétől számított 10 napon belül elbírálja, és döntéséről írásban tájékoztatja a kérelmet benyújtót.

Az elnyert támogatás a pályázatban megjelölt energia-racionalizálási fejlesztés finanszírozására szolgál, amelynek keretében költségként a fejlesztéshez kapcsolódó tervezés, tervezői művezetés, műszaki ellenőrzés, valamint a kivitelezés, beszerzés költségét számolhatja el. Minden egyéb költség el nem számolható költségnek minősül.

A támogatás - átutalással történő - folyósításának határideje: a támogatási szerződés hatályba lépését követő 15. nap.

A Kedvezményezett a támogatást a támogatási szerződés hatálybalépésének napjától, 2017. december 15-ig jogosult felhasználni.

A támogatás intenzitása a saját forrás arányának függvénye.

**5.  Szerződéskötés, teljesítés, ellenőrzés**

**A szerződéskötés tervezett időpontja: 2017. április 14.**

A **BM Műszaki Főosztály vezetője** a nyertes pályázókkal **támogatási** **szerződést köt, mely tartalmazza az alábbiakat:**

- a műszaki, pénzügyi teljesítés;

- a visszatérítési kötelezettségvállalás;

- a törlesztés ütemezése: a visszatérítés évente két alkalommal, a megkötésre kerülő támogatási szerződésben foglalt részletezés szerint történik;

- a visszatérítés időtartama, amely nem lehet hosszabb a pályázatban kimutatott megtérülési időnél, de maximum 6 év, minimális összege pedig a támogatás 1/6-a, de legalább 1,0 M Ft/év (Egymillió Ft/év; kivéve az utolsó, tört részletet);

- a visszatérítés ellenőrzése;

- a késedelmes visszatérítés jogkövetkezménye;

- a tényleges megtakarítások dokumentálása (számlák, mérési adatok, számítások stb.)

A kiírónak a szerződéskötés után jogában áll a szerződésben foglaltakat folyamatosan ellenőrizni.

A nyertes pályázó köteles a támogatás felhasználása során - ha ennek a közbeszerzésekről szóló 2015. évi CXLIII. törvény szerinti feltételei fennállnak - közbeszerzési eljárást lefolytatni.

A nyertes pályázó köteles a támogatás felhasználásával kapcsolatos ellenőrzést tűrni és adatszolgáltatási kötelezettségének eleget tenni az arra jogosult szerveknek,

**6.  Egyéb**

Jelen pályázati felhívás és annak mellékletei a [www.kormany.hu](http://www.kormany.hu) honlapról letölthetők.

A pályázattal kapcsolatos egyéb kérdésekben felvilágosítást nyújt: Handula Mária (tel.: 441-1893, BM: 13-627, Fax:441-1997, BM:14-997, e-mail cím: [maria.handula@bm.gov.hu](mailto:maria.handula@bm.gov.hu)).